La Via del Pòrtic acull la presentació dels llibres guanyadors dels Premis Literaris Ciutat de Sagunt 2018
13 de maig 2019

![Imagen 1](/media/tcsnawpv/67_maq_premislitera_01.jpg)![Imagen 2](/media/ah5n04j3/67_maq_premislitera_02.jpg)

![](/media/gegnpqno/67_c_premislitera_03.jpg)  
  

L’espai museístic Via del Pòrtic va ser el lloc elegit per a la presentació de les obres guanyadores dels Premis Literaris Ciutat de Sagunt 2018 que ja estan publicades i a disposició de tot el públic. Una visita guiada per les restes arqueològiques de l’antiga calçada romana va precedir la presentació dels llibres de Jordi Ortiz, Ignasi Garcia y Josep Porcar, premis de narrativa, teatre i poesia 2018 respectivament organitzats pel Gabinet de Promoció del Valencià. L’alcalde de Sagunt, Quico Fernández; el delegat del Gabinet de Promoció del Valencià, José Manuel Tarazona; i altres membres de l’Equip de Govern van estar presents en la presentació.

  

Fernández va agrair tant al departament de Cultura com al de Promoció del Valencià la celebració un any més d’estos premis, així com als autors que s’han presentat per confiar en un certamen “**molt consolidat i que és un referent en el nostre estens àmbit lingüístic**”. Va parlar de la funció terapèutica de la literatura tant per als escriptors com per als lectors i va afirmar que la literatura ha d’ocupar una part important en la programació cultural de Sagunt “**perquè la _lletrateràpia_ ens ha de fer feliços en uns temps on guanya la immediatesa i on no tenim temps per a llegir**”.

  

  

![](/media/wr4d0d0n/67-_c_premislitera_02.jpg)  

No tractis Déu de vostè, de l’escriptor Jordi Ortiz (Barcelona, 1969), inicia la seua sinopsi amb l'afirmació que l'autor mai havia considerat la possibilitat de parlar sobre la seua mare perquè era una dona, al seu parer, trista i avorrida amb qui no mantenia una relació estreta, però tot va canviar quan li van diagnosticar alzhèimer. En unes poques pàgines l'autor aconseguix rescatar els seus records i plasmar-los sobre el paper.

  

_Treball de recerca_, de l’autor teatral, guionista i director escènic Ignasi Garcia (Barcelona, 1964), està inspirada en l’Antígona de Sòfocles i en la de Jean Anouilh. Ens presenta l’Andrea, una jove que per a un treball de recerca de batxiller intenta esbrinar què va passar amb les persones que van deixar el poble a final de la Guerra Civil. Després de nombroses traves, Andrea descobrix que eixos veïns no van marxar a l'estranger i que el poble amaga un terrible secret. Ara, pagarà molt car el seu descobriment…

  

_Anys llum_ és el huité llibre del poeta, traductor literari, dissenyador gràfic i periodista castellonenc Josep Porcar (Castelló de la Plana, 1973), un poemari de llarg recorregut construït al llarg de sis anys (2012-1018) i, per tant, escrit paral·lelament a obres precedents de l'autor. Amb el significat d'unitat de distància astronòmica i alhora amb el sentit d'època lluminosa, _Anys llum_ és el viatge en vers altament introspectiu d'una persona commocionada per una solsida vital amb un profund dol per separació, seguit de posteriors relacions amoroses insolubles i, com a resultat, replantejaments existencials derivats d'un escarpat i empinat procés de canvi interior.

​​  

![](/media/1tib4eds/67_c_premislitera_01.jpg)  

*   [](http://www.facebook.com/sharer.php?u=https://aytosagunto.es/va/actualitat/la-via-del-portic-acull-la-presentacio-dels-llibres-guanyadors-dels-premis-literaris-ciutat-de-sagunt-2018/ "Facebook")
*   [](http://twitter.com/share?url=https://aytosagunto.es/va/actualitat/la-via-del-portic-acull-la-presentacio-dels-llibres-guanyadors-dels-premis-literaris-ciutat-de-sagunt-2018/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-via-del-portic-acull-la-presentacio-dels-llibres-guanyadors-dels-premis-literaris-ciutat-de-sagunt-2018/ "Linked In")
*   [](mailto:?body=https://aytosagunto.es/va/actualitat/la-via-del-portic-acull-la-presentacio-dels-llibres-guanyadors-dels-premis-literaris-ciutat-de-sagunt-2018/)